*Paskelbta 2019 m. rugpjūčio 17 d. „Ūkininko patarėjuje“*

**Nacionalinės arklių veislės: didžiuotis norime, o paremti – nelabai?**

Irma DUBOVIČIENĖ

ŪP korespondentė

Galime didžiuotis puoselėjamomis nacionalinėmis ūkinių gyvūnų veislėmis. Genetiniai ištekliai yra nacionalinis turtas, jų išsaugojimas turi selekcinę, ekonominę, mokslinę, ekologinę, kultūrinę, istorinę, aplinkosauginę, edukacinę svarbą, yra žemės ūkio ir visos biologinės įvairovės dalis. Nekyla abejonių, kad valstybės ir Europos Sąjungos lėšos investuojamos prasmingai. Žvelgiant į lietuviškas arklių veisles, vis dėlto kyla klausimų, įsisenėjusių ir naujų.

**Keli paramos šaltiniai**

Visos pripažintos veislininkystės asociacijos gali pretenduoti į valstybės paramą pagal Pagalbos veislininkystei taisykles. Ji teikiama įvairioms su veislininkyste susijusioms išlaidoms kompensuoti: kilmės knygų rengimo ir tvarkymo, ūkinių gyvūnų genetinės kokybės ar produktyvumo vertinimo, renginių organizavimo ir pan. Pagal arklininkystės asociacijų pateiktas paraiškas anksčiau Valstybinės gyvulių veislininkystės priežiūros tarnyba, o jos nelikus Valstybinė maisto ir veterinarijos tarnyba (VMVT) tvirtina arklių veislininkystės priemonių įgyvendinimo grafiką.

Genofondinių gyvūnų selekciniai branduoliai remiami pagal Lietuvos ūkinių gyvūnų genetinių išteklių išsaugojimo programą, pirmą kartą patvirtintą 2008 m. Į ją įtrauktos keturios arklių veislės: žemaitukai, stambieji žemaitukai, Lietuvos sunkieji arkliai, o nuo 2012 m. – senojo lietuviško genotipo trakėnai. Pasak programos nuostatų, veislės į saugomų ūkinių gyvūnų nacionalinių genetinių išteklių veislių sąrašą gali būti įtrauktos Lietuvos ūkinių gyvūnų genetinių išteklių koordinavimo tarybos siūlymu, kuriai savo ruožtu siūlymus gali teikti pripažinta veislininkystės ar mokslo institucija. Į programą įtraukti senojo lietuviško genotipo trakėnus buvo Lietuvos trakėnų žirgų augintojų asociacijos iniciatyva.

Nacionalinių veislių augintojai gali dalyvauti Kaimo plėtros programos priemonėje „Agrarinės aplinkosaugos išmokos“, pagal kurią skiriamos išmokos už dalyvavimą programoje „Nykstančių Lietuvos senųjų veislių gyvulių ir naminių paukščių išsaugojimas“. Pagal šią programą yra šiuo met remiamos trys arklių veislės, senojo lietuviško genotipo trakėnų jų tarpe nėra.

Atrodo, kad sistema sklandi ir skaidri, į sprendimus įtraukiamos augintojų ir veisėjų organizacijos, mokslininkai – Lietuvos sveikatos mokslų universiteto padalinio Gyvulininkystės instituto Lietuvos ūkinių gyvūnų genetinių išteklių apsaugos koordinavimo centras. Veikia Žemės ūkio ministro patvirtinta Lietuvos ūkinių gyvūnų genetinių išteklių išsaugojimo programos finansavimo ir probleminių klausimų sprendimo komisija.

Tačiau veislininkystė yra specifinė sritis, kurioje nuo seno veikia nedidelis asmenų ratas, o valstybė sau yra numačiusi išskirtines sąlygas.

**...Nes valstybinės reikšmės darbas**

Nacionalinių genetinių išteklių išsaugojimas yra valstybinės reikšmės darbas, patikėtas Lietuvos ūkinių gyvūnų genetinių išteklių apsaugos koordinavimo centrui bei veislininkystės bendrovėms, kuriose valstybei priklauso daugiau kaip pusė akcijų.

Arklių genofondo saugojimo teisė suteikta valstybiniam „Lietuvos žirgynui“. Pagal šiemet patvirtintą programą, valstybės išlaikymas skiriamas 80 žemaitukų (antrasis valstybės remiamas žemaitukų selekcinis branduolys, kuriame 50 gyvūnų, laikomas LSMU Gyvulininkystės institute), 180 stambiųjų žemaitukų, 45 Lietuvos sunkiųjų bei 232 senojo genotipo trakėnams.

Nustatytas metinis gyvūno išlaikymo įkainis siekia beveik po pusantro tūkstančio eurų. Už visus genofondinius gyvūnus valstybiniam žirgynui susidaro gerokai per 800 tūkst. eurų suma. Taip pat bendrovė dalyvauja genetinių išteklių saugojimo programoje užšaldant eržilų spermą (beje, kiti augintojai šiuo banku naudotis negali).

Numatoma, kad ūkinių gyvūnų skaičiai pagal veisles ir selekcinių branduolių skaičius išliks toks pat ir kitais metais.

Genofondo išsaugojimo programa valstybinei bendrovei yra paspirtis. Tačiau kiti arklių augintojai kalba, kad rinka yra iškreipiama.

Poveikis dvejopas, kokybės ir kainos požiūriu. Gaudama paramą už dalį laikomų gyvūnų bendrovė penkiamečius arklius gali pardavinėti minimalia kaina, siekiančia vos 1–2 tūkst. Eur. Norėdami konkuruoti kiti augintojai turi žirgus parduoti anksčiau arba žemesne kaina, be to, daugiau investuoti į žirgo kokybę. Tuo tarpu valstybinis žirgynas, vienoje vietoje laikydamas didelį skaičių arklių, nėra labai suinteresuotas siekti kokybės, dirbti su arkliais – visų treniravimui neužtenka nei laiko, nei maniežo ploto. Vilniuje valstybinė bendrovė ypač konkuruoja su privačiu sektoriumi teikdamas dar ir komercines paslaugas privatininkams.

Valstybines įmones pertvarkyti ėmėsi ši Vyriausybė. Prieš kelerius metus ŽŪM pradėjo brandinti UAB „Lietuvos žirgynas“ pertvarkos bei privatizavimo planą, tačiau imtis jo įgyvendinimo nesiryžta.

**Dar kartą apie trakėnus**

Senojo lietuviško genotipo trakėnai į programą buvo įtraukti po Valstybės kontrolės atlikto audito. 2012 m. liepą paskelbtoje audito ataskaitoje atkreiptas dėmesys, kad dalį programos lėšų ministerija naudojo nepagrįstai – išlaikymui trakėnų žirgų, nepriskirtų Lietuvos genofondinių ūkinių gyvūnų veislėms.

Teigiama, kad tuo metu jau Ūkinių gyvūnų genetinių išteklių koordinavimo taryba jau buvo priėmusi sprendimą dėl trakėnų: veislė buvo pradėta stebėti bei vertinti, o galiausiai pripažinta lietuviška veisle. Žemės ūkio ministro 2012 m. rugpjūčio 2 d. įsakymu ji įtraukta į saugomų veislių sąrašą.

Valstybės kontrolė vis dėlto paskatino ŽŪM naujai įvertinti situaciją. Pripažintos klaidos: iki tol nebuvo numatytų aiškių kriterijų, pagal kuriuos į programą galima įtraukti naujas veisles, o trakėnų veislės žirgai pasaulyje yra ganėtinai paplitę, jiems išnykimo pavojus negresia. Atitinkamai buvo pakoreguoti programos nuostatai, patikslinta paramos skyrimo tvarka. Nuo 2013 m. numatomas jau konkretus skaičius gyvūnų, kuriam gali būti skiriama parama.

Ginčas dėl trakėnų, kurių pagrindinis veisėjas yra valstybinis žirgynas, regis, jau pamirštas ir išspręstas: senojo lietuviško genotipo trakėnais pripažinta veislė toliau yra remiama.

Ką apie tai mano neutralus ekspertas – Pasaulio sportinių arklių augintojų federacija (WBFSH)? Organizacijos generalinė sekretorė Nadine Brandtner atsako taip: gali būti lietuvių trakėnai, kaip yra ir danų trakėnai; tačiau norėdama turėti individualų numerį pasaulyje pripažintos universalaus arklinių šeimos gyvūnų registracijos sistemoje (UELN), šalies veislininkystės institucija vis tiek turi būti dukterinė Vokietijos trakėnų veisėjų asociacija.

Tai reiškia, kad tarptautinėse arenose Lietuvoje užauginti trakėnai pirmiausia garsina Vokietijos veisėjų asociaciją.

**Kam tenka europinė parama**

VĮ Žemės ūkio informacijos ir kaimo verslo centro administruojamame Ūkinių gyvūnų registre šių metų pradžioje iš viso buvo užregistruoti 15 295 arkliai, iš jų apie pusė veislinių. Tai Lietuvos sunkieji (24 proc .), Lietuvos jojamieji (14 proc.), trakėnai (13 proc.), žemaitukai (10 proc.), stambieji žemaitukai (8 proc.), Baltijos hanoveriai (7 proc.), Amerikos ristūnai (3 proc.) ristūnai (2 proc.), arabai (2 proc.), hanoveriai (2 proc.), prancūzų ristūnai (2 proc.), grynakraujai jojamieji (2 proc.) ir kitų veislių (11 proc.) arkliai.

Nykstančia senąja nacionaline ūkinių gyvūnų veisle yra pripažįstami Lietuvos sunkieji, kurių populiacija yra didžiausia. Kaip ir dviejų kitų tokį statusą turinčių arklių (žemaitukų, stambiųjų žemaitukų) veislių veisėjai, dalyvaujantys europinėje programoje, skirtoje nykstančioms senosioms veislėms išsaugoti, už laikomą sąlyginį gyvūną kasmet gauna 200 Eur paramą.

Nacionalinės mokėjimo agentūros duomenimis, pagal šią priemonę 2016–2018 m. arklių augintojams iš viso buvo išmokėta 842 tūkst. eurų, paremta 4,3 tūkst. arklių. Kone pusė paremtų arklių (2384) yra Lietuvos sunkiųjų veislės.

**Lietuvos jojamieji – taip pat nacionalinė veislė**

Lietuvos jojamieji yra oficialiai pripažinta nacionalinė veislė. Lietuvos arklių augintojų asociacija (LAAA), kuri šiuo metu telkia 63 augintojus, pernai minėjo ketvirčio amžiaus veiklos sukaktį. Jau treti metai, kai yra WBFSH narė – tai vienintelis mūsų šalies atstovas šioje pasaulinėje organizacijoje.

Žirgai sėkmingai skina pergales įvairiose varžybose. Dariaus Čepelės užaugintas žirgas Sartas puikius rezultatus rodo Baltijos ir Lenkijos, Rusijos, Baltarusijos zonoje. Neseniai Vaizgakiemyje įvykusiame Lietuvos čempionate konkūrų rungtyje Lietuvos jojamieji buvo nuolat tarp prizininkų, nugalėtojų.

Asociacija gavo kvietimą dalyvauti Pasaulio sportinių žirgų augintojų federacijos ir Pasaulio žirginio sporto federacijos organizuojamame pasaulio čempionate, kuris vyks rugsėjo 24–27 d. Belgijoje. Į čempionatą, kuriame susirinks geriausi žirgai iš viso pasaulio, bus deleguoti ir keli Lietuvos jojamieji. Deja, prie sportininkų finansavimo asociacija prisidėti negalės.

Neprapuola ir į užsienį parduotas veislinis žirgas, jis toliau garsina Lietuvą. Tiesiog į jį investuoja estafetę perėmę kiti laikytojai. Žirgą visą gyvenimą lydi pasas, kuris patvirtina, kurios šalies tai yra produktas. Anksčiau pasitaikydavo atvejų, kai informacija apie parduotą arklį dingdavo – pakeitus jo vardą ar dėl kitų priežasčių: kiekviena šalis yra suinteresuota kurti prekės ženklą savo šalies veislės žirgams. Įdiegus identifikavimą (mikroschemas), žirgo paso pakeitimų bus išvengta.

LAAA vadovas Almutis Raila apgailestauja, kad nors yra gerų rezultatų, šiandien prognozuoti tolimesnius rezultatus yra sudėtinga: „Per metus atvedama apie šimtą kumeliukų, veislė priversta pati save finansuoti, todėl augintojui dažnai tenka jaunus žirgus parduoti už nerealiai mažą kainą“.

**Argumentai lieka neišgirsti**

LAAA mėgina įtikinti valdininkus, jog nacionalinės veislės augintojams reikalinga bent minimali finansinė paskata, ji tarnautų ir tam tikra disciplinavimo priemonė, prisidėtų prie veislės gerinimo tikslų.

Pradžioje savo poziciją ir lūkesčius asociacija siekė išdėstyti buvusiai Veislininkystės tarnybai, paskui tiesiogiai ŽŪM vadovams (veltui dukart oficialiai prašėsi į priėmimą pas žemės ūkio ministrą), taip pat ir padedami Lietuvos žemės ūkio tarybos. Ši kreipėsi į ŽŪM su prašymu išnagrinėti galimybę paremti nacionalinės Lietuvos jojamųjų arklių veislės augintojus.

Po ilgų laukimo mėnesių, jau šį rugpjūtį, sulaukta trumpo atsakymo. Jį pasirašė viceministras Darius Liutikas, tačiau raštas išsiųstas nepaisant elementarių valstybės tarnybos reikalavimų – jis be jokios datos ir registracijos numerio, be parašo.

Laiško turinys toks: keliamas klausimas svarstytas Lietuvos ūkinių gyvūnų genetinių išteklių koordinavimo tarybos posėdyje, ir Tarybos nariai balsavimo būdu nusprendė, kad netikslinga šiuo metu pritarti minčiai Lietuvos jojamųjų veislę įtraukti į Nykstančių Lietuvos senųjų veislių gyvulių ir naminių paukščių išsaugojimo programą.

A. Raila gūžčioja pečiais dėl tokio traktavimo: „Mes nepretenduojame, kad ta veislė būtų pripažinta saugotina. Kalbame apie sukurtą veislę. Svarbu, kad neišnyktų tęstinumas“.

Asociacija pasisako už galiojančių rėmimo sąlygų peržiūrėjimą ir už tai, kad nacionalinėms veislėms būtų numatomi tam tikri skatinimo prioritetai.

Žirgininko įsitikinimu, parama pagal saugojimo programą turėtų būti skiriama ne tiesiog už ūkinį gyvūną, o atsižvelgiant į atvedamus palikuonis: elito klasės kumelę, kuri tais metais yra atvedusi kumeliuką. Tai skatintų laikyti geras, tik elito klasės kumeles, augintojas laikytųsi selekcinės programos. Būtų siekiama veisiamų žirgų kokybės, bet ne kiekybės.

Valstybės pagalba veislininkystės asociacijoms palyginti su kitomis šalimis yra nedidelė. Numatyti įkainiai už į kilmės knygą įrašomus gyvūnus dabar, pasak A. Railos, yra objektyvūs. Tačiau renginių rėmimo sąlygas jis kritikuoja todėl, kad vienodos sąlygos taikomos nepriklausomai nuo veisiamų arklių.

„Lietuva nėra tiek turtinga, kad tolygiai remtų kitų šalių veisles taip pat kaip nacionalines. Turėtų būti sveiku protu pasvertos rėmimo proporcijos“, – sako LAAA vadovas.

Jis linki ŽŪM ir VMVT dėmesį atkreipti į keletą aspektų. Skirtingoms veislėms reikalingi nevienodo sudėtingumo išbandymai. Lietuvos jojamieji turi būti išbandomi pagal visas žirginio sporto disciplinas, nes tai universali sportinė veislė. Kitas pastebėjimas: renginiai yra skiriami selekciniam produktui įvertinti, nustatyti žirgų gerąsias ir blogąsias savybes, tačiau yra asociacijų, kurios veisimu neužsiima, žirgus įsiveža – susidaro situacija, kad mūsų valstybės lėšomis yra vertinamas ir užsienio augintojų selekcijos produktas. Todėl seikėjant valstybės paramą renginiams derėtų į tai atsižvelgti, o nacionalinėms veislėms būtų teisinga taikyti tam tikrą koeficientą.

A.Raila ketina apie tai kalbėti su paskirtuoju ministru Andriumi Palioniu. „Išmėginsime visus galimus kelius. Neradus pritarimo ir sprendimo Lietuvoje, galimai klausimo nagrinėjimas bus pradėtas ES konkurencijos institucijose: „Esame tokie patys mokesčių mokėtojai, savarankiškai susikuriame darbo vietas. Neprašome išskirtinių sąlygų“.